Meer as 1 000 poste vakant in SA howeDie hooggeregshof in Johannesburg. (Foto: Christel Cornelissen) Daar is tans meer as 1 000 vakante poste in Suid-Afrikaanse howe. Sommige poste is boonop die afgelope jaar al vakant. Ronald Lamola, minister van justisie, het in antwoord op ŉ parlementêre vraag deur die DA laat blyk daar is 889 vakante poste in die laer howe en 163 vakante poste in die hoër howe. “Die chroniese tekort aan personeel in ons howe het ernstige gevolge vir Suid-Afrikaners wat op soek is na geregtigheid vir die misdade wat teen hulle gepleeg is. Hierdie vakante poste, wat insluit hofbeamptes en voorsittende beamptes, het tot gevolg dat ons juridiese stelsel nie in staat is om sy grondwetlike mandaat teenoor die mense van Suid-Afrika na te kom nie,” sê adv. Glynnis Breytenbach, DA-skaduminister van justisie. Luidens die NVG se jaarverslag is 34 000 hofsake aan die einde van die 2018-’19-boekjaar nie afgehandel nie. Die aantal onopgelosde sake is boonop meer as in 2017, toe 30 000 onopgelosde sake aangeteken is. Breytenbach sê daar is duidelik ŉ oponthoud in die aanstellingsproses wat onmiddellike aandag verg. Volgens haar is dit die departement van justisie se verantwoordelikheid om vakante poste te adverteer. Die geregtelike dienskommissie is dan getaak om onderhoude met kandidate te voer en aanbevelings vir aanstellings te doen. Die president moet regters aanstel op aanbeveling van die dienskommissie. “Die DA sal daarom aan die voorsitter van die parlementêre komitee van justisie en korrektiewe dienste skryf om te versoek dat die departement, die dienskommissie en die president voor die komitee verskyn sodat ons kan bepaal waar die oponthoud lê in die aanstelling van landdroste, regters en geregtelike ondersteuningspersoneel,” sê Breytenbach. Breytenbach verwys na die polisie se misdaadstatistieke wat daarop dui dat gevalle van moord en verkragting toeneem. “Dit is nie nou tyd vir ŉ onbevoegde regstelsel nie. Hierdie vakante poste is onaanvaarbaar wanneer ons mense, veral vroue en kinders, op ŉ daaglikse basis slagoffers is van hierdie gruwelike misdade,” sê Breytenbach.